## Pravilnik o načinu određivanja ratnog rasporeda te izdavanju, čuvanju, održavanju i vraćanju osobne vojne opreme

### NN 114/2014 (26.9.2014.), Pravilnik o načinu određivanja ratnog rasporeda te izdavanju, čuvanju, održavanju i vraćanju osobne vojne opreme

114 26.09.2014 Pravilnik o načinu određivanja ratnog rasporeda te izdavanju, čuvanju, održavanju i vraćanju osobne vojne opreme

MINISTARSTVO OBRANE

2178

Na temelju članka 25. stavka 5. Zakona o obrani (»Narodne novine«, br. 73/2013), na prijedlog načelnika Glavnog stožera Oružanih snaga Republike Hrvatske, donosim

PRAVILNIK

O NAČINU ODREĐIVANJA RATNOG RASPOREDA TE IZDAVANJU, ČUVANJU, ODRŽAVANJU I VRAĆANJU OSOBNE VOJNE OPREME

I. TEMELJNE ODREDBE

Članak 1.

(1) Ovim Pravilnikom uređuju se opći uvjeti i način određivanja ratnog rasporeda te izdavanje, čuvanje i postupanje s osobnom vojnom opremom za razvrstane pričuvnike kojima se, prema potrebama popune Oružanih snaga Republike Hrvatske (u daljnjem tekstu: Oružane snage), određuje i priopćava ratni raspored u Oružane snage.

(2) Ratni raspored pripadnika razvrstane pričuve u Oružane snage omogućuje se pod jednakim uvjetima ženama i muškarcima.

Članak 2.

(1) Ratnim rasporedom pripadnici razvrstane pričuve pripremaju se za izvršavanje zadaća u pričuvnom sastavu Oružanih snaga za vrijeme trajanja vojne obveze, u skladu s određenom vojnostručnom specijalnošću.

(2) Ratnim rasporedom određuje se: postrojba (broj vojne pošte i šifra), dužnost, zborište, mjesto i vrijeme javljanja na zborište.

Članak 3.

Pojmovi koji se koriste u ovom Pravilniku imaju sljedeće značenje:

– razvrstani pričuvnik – vojni obveznik koji je odslužio vojni rok ili je bio na dragovoljnom vojnom osposobljavanju ili u djelatnoj vojnoj službi te mu je određena vojnostručna specijalnost i kojemu se, prema potrebama popune Oružanih snaga, određuje i priopćava ratni raspored u Oružanim snagama u skladu s odredbama ovoga Pravilnika.

– postrojbe – postrojbe Oružanih snaga koje se ustrojavaju za popunu razvrstanim pričuvnicima u skladu s mobilizacijskim razvojem i knjigama ustroja.

– osobna vojna oprema – sastoji se od intendantske opreme i naoružanja s opremom. Intendantska oprema sastoji se od osnovnog i dopunskog kompleta koji su definirani pravilnikom kojim se uređuju vrste i način nošenja vojnih odora, a osobno naoružanje i oprema materijalnim ustrojem.

Članak 4.

Ustrojstvena jedinica Ministarstva obrane nadležna za ljudske resurse ustrojava i vodi evidenciju razvrstanih pričuvnika koji su odslužili vojni rok, bili na dragovoljnom vojnom osposobljavanju ili u djelatnoj vojnoj službi u skladu s pravilnikom kojim se propisuje način vođenja evidencije vojnih obveznika i izvršavanje vojne obveze.

II. NAČIN ODREĐIVANJA I PRIOPĆAVANJE RATNOG RASPOREDA

Članak 5.

(1) Glavni stožer Oružanih snaga izrađuje prijedlog Plana popune za svaku postrojbu.

(2) Plan popune iz stavka 1. ovoga članka odobrava ministar obrane.

(3) Nakon odobrenja Plana popune iz stavka 2. ovoga članka ustrojstvena jedinica Ministarstva obrane nadležna za ljudske resurse izrađuje izvode iz Plana popune posebno za razvrstane pričuvnike – vojnike/mornare i dočasnike, a posebno za razvrstane pričuvnike – časnike po vojnostručnoj specijalnosti i brojčano.

(4) Ustrojstvena jedinica Ministarstva obrane nadležna za ljudske resurse u suradnji s ustrojstvenom jedinicom Oružanih snaga nadležnom za popunu osobljem provodi odabir razvrstanih pričuvnika za popunu postrojbi i izrađuje završni popis koji se dostavlja ustrojstvenoj jedinici Oružanih snaga nadležnoj za popunu osobljem radi ovjere.

(5) Ovjeren završni popis dostavlja se ustrojstvenoj jedinici Ministarstva obrane nadležnoj za ljudske resurse radi priopćavanja ratnog rasporeda.

Članak 6.

(1) Razvrstani pričuvnici raspoređuju se na dužnosti u Oružane snage ovisno o godinama života, stručnoj osposobljenosti (vojnostručnoj specijalnosti) i zvanju, zdravstvenim i psihičkim sposobnostima potrebnim za obavljanje zadaća i poslova na dužnostima na koje se raspoređuju.

(2) Ocjenjivanje zdravstvene sposobnosti za razvrstanu pričuvu provodi se u skladu s posebnim propisima.

Članak 7.

(1) Pozivanje razvrstanih pričuvnika provodi se radi:

– priopćivanja ratnog rasporeda

– vojnih vježbi i drugih oblika vojnog osposobljavanja

– mobilizacije.

(2) Pozivanje razvrstanih pričuvnika radi aktivnosti iz stavka 1. ovoga članka te njihova odgoda reguliraju se odredbama pravilnika kojim se propisuje način vođenja evidencije vojnih obveznika i izvršavanje vojne obveze.

Članak 8.

(1) Razvrstanom pričuvniku ratni raspored priopćava ustrojstvena jedinica Ministarstva obrane nadležna za ljudske resurse.

(2) Ratni raspored upisuje se u vojnu iskaznicu i druge dokumente evidencije u skladu s odredbama pravilnika kojim se propisuje način vođenja evidencije vojnih obveznika i izvršavanje vojne obveze.

(3) Nakon priopćavanja ratnog rasporeda ustrojstvena jedinica Ministarstva obrane nadležna za ljudske resurse uzima od razvrstanog pričuvnika potrebne podatke zbog zaduženja osobne vojne opreme te daje informaciju o mjestu i vremenu izdavanja osobne vojne opreme odnosno njezinih dijelova.

(4) Razvrstanom pričuvniku prestaje ratni raspored zbog: smrti, gubitka zdravstvene sposobnosti, prestanka državljanstva Republike Hrvatske, odlaska u inozemstvo dulje od 90 dana, pravomoćne presude kojom je osuđen za kazneno djelo koje se goni po službenoj dužnosti na bezuvjetnu kaznu zatvora u trajanju više od šest mjeseci te prestankom potrebe za njegovim služenjem u razvrstanoj pričuvi.

Članak 9.

Razvrstani pričuvnici za vrijeme izvršenja vojne obveze ostvaruju prava u skladu s pravilnikom kojim se propisuje način vođenja evidencije vojnih obveznika i izvršavanje vojne obveze.

III. ČUVANJE, IZDAVANJE, EVIDENCIJA, ODRŽAVANJE I VRAĆANJE OSOBNE VOJNE OPREME I OSOBNOG NAORUŽANJA

Članak 10.

Za potrebe razvrstanih pričuvnika kojima je određen ratni raspored osigurava se osobna vojna oprema koju preuzimaju odnosno zadužuju u postrojbi.

Članak 11.

(1) Evidencija osobnog zaduženja za razvrstanu pričuvu, razduživanje i vraćanje opreme propisani su odredbama pravilnika kojim se uređuje materijalno zbrinjavanje u Ministarstvu obrane i Oružanim snagama.

(2) Za pripadnike razvrstane pričuve kojima je određen ratni raspored kod izdavanja vojne opreme otvara se list osobnih zaduženja pričuvnog sastava (u daljnjem tekstu LOZPS).

(3) LOZPS se sastavlja u dva primjerka, ovjerava se potpisima primatelja opreme i ovlaštenih službenih osoba te se jedan primjerak uručuje razvrstanom pričuvniku.

(4) Razvrstani pričuvnik dužan je odgovorno koristiti i održavati osobnu vojnu opremu, a za nju odgovara u skladu s propisima o materijalnoj odgovornosti.

IV. ZAVRŠNA ODREDBA

Članak 12.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/14-04/31

Urbroj: 512-01-14-1

Zagreb, 25. rujna 2014.

Ministar
Ante Kotromanović, v. r.

Pravilnik, NN 114/2014-2178